Руснаци
Руснаците (), наричани в исторически контекст и руси или московци, са източнославянски народ – най-многолюдния славянски народ, и основно население на Руската федерация. Съставляват значителна част от населението на Казахстан, Украйна, Беларус, Молдова, прибалтийските и останалите постсъветски държави.

Руският народ се сформира в Източна Европа (Руската равнина) след смесване на източнославянските племена илмени, кривичи, вятичи и др., а по-късно и след асимилация на угро-фински племена, живеещи в Руската равнина – веси, муроми и др. Консолидацията се извършва по времето на династията на Рюриковичите (ІХ – ХVІ век). В края на Х век обединената източнославянска държава Киевска Рус приема православието, след като започва покръстването (988) при княз Владимир I Святославич. Езичеството обаче изчезва едва в края на ХІ век. През ХV век започват да се разселват в степните райони на Поволжието и в Северен Кавказ, а през ХVІІ век се заселват в Сибир.

Общият им брой по света е около 134 млн. души, от тях в Русия живеят 115,9 млн. руснаци (2002). Говорят на руски език, най-разпространения от всички славянски езици. Основната религия е православието.

Руснаците в Китай (ок. 15 600 души) са една от 56-те официално признати етнически групи.

Етимология 
Етнонимът „руснаци“ произлиза от думата Русь, наименование на древноруската държава (общност от няколко държави). Има версия, според която „рус“ е един от етнонимите на викингите (варягите), а по-късно – наименование на източнославянската народност и държавните образувания на източните славяни. Има още едно мнение, според което етноним русь се отнася към древноисландската дума Róþsmenn или Róþskarlar – „гребци, мореходци“. Също така съществува версия, която отнася произхода на етнонима от индоарийската основа ruksa, russa – „светъл“, „бял“.

Руска култура 
 Най-изявеният руски национален поет Александър Пушкин в своите произведение ни показва руския бит и душевност. Тайните на руската душа изследва още и писателят Фьодор Достоевски, както и руската религиозна философия.
 Традиционна руска кухня – квас (напитка), блини, каша, шчи, борш.
 Народни празници – Нова година, Масленица, Великден, Ден на победата.

Етнографски групи 
 Помори
 Казаци

Източници

Външни препратки 
 Учени са завършили мащабно изследване на генофонда на руския народ – „осреднени“ портрети на типичните руснаци в NewsRU.com

 
 
Население на Беларус
Население на Естония
Население на Латвия